สศค. ลุ้น GDP ปี 58 โต 3% รับมาตรการช้อปช่วยชาติ
สศค. ลุ้น GDP ปี 58 โต 3% จากเดิมคาด 2.8% รับมาตรการช้อปช่วยชาติ จากเดิมคาด 2.8% ขณะที่คาดว่า GDP ปี 59 จะเติบโต 3.8%
28 ธ.ค. 2558

สำนักงานเศรษฐกิจการคลัง (สศค.) ประเมินว่า จากมาตรการภาษีเพื่อกระตุ้นการใช้จ่ายช่วงปลายปี 2558 (มาตรการช้อปช่วยชาติ) จะมีส่วนสนับสนุนให้ อัตราการขยายตัวทางเศรษฐกิจ (GDP) ของไทยในปีนี้เติบโตได้เพิ่มขึ้นเป็น 3% จากก่อนหน้าที่คาดไว้ที่ 2.8% โดยน่าจะช่วยกระตุ้นการบริโภคในประเทศให้เพิ่มขึ้นอีก 0.4% พร้อมคาดว่าจากช่วงเวลา 7 วัน (25 ธ.ค.-31 ธ.ค.58) ภายใต้กำหนดเวลาของมาตรการดังกล่าวจะมียอดการใช้จ่ายราว 2.25 หมื่นล้านบาท และมีประชาชนมาใช้สิทธิลดหย่อนภาษี 50% ของจำนวนผู้เสียภาษีที่มีสิทธิ 3 ล้านคน
สำหรับในปี 59 สศค.ยังคงคาดว่า GDP จะเติบโตได้ 3.8% โดยมีปัจจัยสนับสนุนที่สำคัญมาจากเศรษฐกิจโลกเริ่มฟื้นตัว, การลงทุนในโครงการขนาดใหญ่ของภาครัฐ และภาคการท่องเที่ยว อย่างไรก็ดี สศค.อาจจะปรับลดเป้าหมายการส่งออกของไทยในปีหน้าลดลงเล็กน้อยจากเดิมที่เคยคาดการณ์ไว้ที่ 2.5% เนื่องจากแนวโน้มเศรษฐกิจจีนและญี่ปุ่นยังคงชะลอตัว ประกอบกับภาวะตลาดเงินโลกยังมีความผันผวนจากการใช้มาตรการทางการเงินของประเทศขนาดใหญ่